## Odluka o načinu raspoređivanja rizične aktive i odgovarajućih izvanbilančnih stavki banaka i štedionica

### NN 107/1993 (30.11.1993.), Odluka o načinu raspoređivanja rizične aktive i odgovarajućih izvanbilančnih stavki banaka i štedionica

# NARODNA BANKA HRVATSKE

Na temelju članka 4. Zakona o sanaciji i restrukturiranju banaka ("Narodne
novine" broj 27/91.), članka 27. stavak 2 Zakona o bankama i štedionicama
("Narodne novine", broj 94/93.) i članka 67. stavak 1. točka
23. Zakona o Narodnoj banci Hrvatske ("Narodne novine". broj
74/92.. 26/93. i 79/93.), Savjet Narodne banke Hrvatske na sjednici održanoj
29. studenoga 1993. godine, donio je

## ODLUKU

### o načinu raspoređivanja rizične aktive i odgovarajućih izvanbilančnih stavki banaka i štedionica

I.

Rizičnost se prema ovoj Odluci određuje prema mogućnostima redovite
odnosno prisilne naplate potraživanja.

II.

Aktivu banke i štedionice prema ovoj Odluci čine svi dospjeli i nedospjeli
kratkoročni i dugoročni krediti, plasmani u vrijednosne papire, uložena
sredstva, eskontirane mjenice, obračunane kamate, naknade i provizije te
potraživanja za isplaćene garancije, avale i druge oblike jamstva.

III.

Pod odgovarajućim izvanbilančnim stavkama, u smislu ove Odluke, razumijevaju
se izdane garancije, avali i drugi oblici jamstva na temelju kojih može
doći do plaćanja, otvoreni nepokriveni akreditivi, odobreni neiskorišteni
limiti na temelju okvirnih kredite.

IV.

U ovisnosti o stupnju naplativosti aktive i odgovarajućih izvanbilančnih
stavaka (u daljnjem tekstu: potraživanja) banke i štedionice raspoređuju
svoja potraživanja u rizične skupine A, B. C, D i E, i to:

1. U rizičnu skupinu A raspoređuju se potraživanja od dužnika koji izmiruju
svoje obveze u roku do 45 dana od dospijeća i za koje banka ne očekuje
poteškoće u svezi s naplatom.

2. U rizičnu skupinu B raspoređuju se potraživanja od dužnika koji imaju
financijske poteškoće i koji plaćaju sa zakašnjenjem od 46 do 60 dana.

3. U rizičnu skupinu C raspoređuju se potraživanja od dužnika koji imaju
financijske poteškoće i koji plaćaju svoje dospjele obveze sa zakašnjenjem
od 61 do 180 dana. U ovu skupinu ubrajaju se i potraživanja za koja su
obavljena reprogramiranja i druge odgode naplate i potraživanja od dužnika
za koje je obavljeno plaćanje prema izdanim garancijama, avalima i drugim
oblicima jamstava.

4. U rizičnu skupinu D raspoređuju se potraživanja od dužnika koji plaćaju
sa zakašnjenjem od 181 do 365 dana, potraživanja za koja je zaključena
izvansudska nagodba, potraživanja od dužnika u sanaciji i potraživanja
koja su osporena.

5. U rizičnu skupinu E raspoređuju se potraživanja od dužnika koji plaćaju
sa zakašnjenjem preko 365 dana, potraživanja od dužnika za koje je nadležnom
sudu podnijeta prijava za početak postupka prisilne nagodbe i stečaja,
potraživanja od dužnika za koja nema odgovarajuće dokumentacije na podlozi
koje bi se moglo ocijeniti njihovo postojanje, potraživanja od dužnika
čiji vjerovnici su otpisali potraživanja prema njima i obračunate kamate
i naknade po kreditima odobrenim dužnicima koji su razvrstani u rizične
skupine C i D.

V.

Potencijalni gubici banaka i štedionica prema ovoj Odluci iznose:

25% potraživanja raspoređenih u rizičnu skupinu B,

50% potraživanja rasporedenih u rizičnu skupinu C,

75% potraživanja raspoređenih u rizičnu skupinu D i

l00% potraživanja raspoređenih u rizičnu skupinu E.

VI.

Pod produženjem roka za plaćanje obveza, u smislu ove Odluke, ne podrazumijevaju
se odgode koje proizlaze iz refinanciranja odnosno reprogramiranja kredita
na osnovi aranžmana sklopljenih s vladinim agencijama zemalja vjerovnika
i inozemnim komercijalnim bankama.

VII.

Banke i štedionice prate financijsko stanje svojih dužnika i korisnika
garancija, avala i drugih oblika jamstva koje izdaju i na temelju njihovog
financijskog stanja raspoređuju svoja potraživanja na način propisan ovom
Odlukom i o tome izvješćuju Narodnu banku Hrvatske na obrascu što će ga
Narodna banka Hrvatske propisati zajedno s uputom.

VIII.

Izvješće iz točke VII. ove Odluke banke i štedionice izrađuju tromjesečno
i prema godišnjem obračunu, a dostavlja ih Narodnoj banci Hrvatske u roku
od 30 dana od isteka tromjesečja i 5 dana nakon isteka roka za podnošenje
godišnjeg obračuna.

Prvo izvješće iz točke VII. ove Odluke banke i štedionice su dužne izraditi
prema stanju na dan 31. prosinca 1993. godine.

IX.

Danom stupanja na snagu ove Odluke prestaje važiti Odluka o načinu klasificiranja
aktive i dgovarajućih izvanbilančnih stavki banaka i drugih financijskih
organizacija s gledišta njihove naplativosti ("Narodne novine",
br. 34/91 ).

X.

Ova Odluka stupa na snagu danom objave u "Narodnim novinama".

O.br. 193/93.

Zagreb, 29. studenoga 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 107/1993-2056
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)